

 LĒMUMS

Ādažos, Ādažu novadā

2025. gada 28. augustā **Nr. 328**

**Par zemes vienību atdalīšanu no nekustamā īpašuma** **“Iļķenes ceļš”, Ādažu pagastā**

Ādažu novada pašvaldības dome izskatīja Aizsardzības ministrijas (turpmāk – AM) 15.07.2025. vēstuli Nr. MV-N/1666 (pašvaldības reģ. Nr. ĀNP/1-11-1/25/4252) par iespēju novirzīt Ādažu novada pašvaldībai AM finansējumu indikatīvi EUR 900 200 apmērā Vecštāles ceļa seguma pastiprināšanai ar asfaltbetonu, t.i., nodrošinot ceļa izmantošanas iespējas transportlīdzekļiem ar kopējo masu virs 18 t, un par vairāku pašvaldības zemes vienību vai to daļu nodošanu valsts īpašumā AM valdījumā, tai skaitā:

1. zemes vienība ar kadastra apzīmējumu 8044 005 0650 (Iļķenes ceļš ~3,1 km) un
2. zemes vienība ar kadastra apzīmējumu 8044 006 0057 (Iļķenes ceļš ~2,5 km).

Izvērtējot pašvaldības rīcībā esošo informāciju un ar lietu saistītos apstākļus, tika konstatēts:

1. Pašvaldības īpašuma tiesība uz nekustamo īpašumu ar nosaukumu “Ilķenes ceļš”, Iļķene, Ādažu pag., Ādažu nov. (kadastra Nr. 8044 002 0231 (turpmāk – Īpašums)) 12.04.2018. nostiprināta Rīgas rajona tiesas Ādažu pagasta zemesgrāmatas nodalījumā Nr. 100000577143. Īpašums sastāv no 4 zemes vienībām, t.i., zemes vienība 380 m2 platībā ar kadastra apzīmējumu 8044 001 0128, zemes vienība 3,43 ha platībā ar kadastra apzīmējumu 8044 002 0231, zemes vienība 3,77 ha platībā ar kadastra apzīmējumu 8044 005 0650 un zemes vienība 2,76 ha platībā ar kadastra apzīmējumu 8044 006 0057.
2. Ar domes 24.07.2025. lēmumu Nr. 312 “Par Iļķenes ceļa nodošanu valsts īpašumā Aizsardzības ministrijas valdījumā” tika nolemts nodot bez atlīdzības valsts īpašumā AM personā Īpašuma divas zemes vienības ar kadastra apzīmējumu 8044 005 0650 un 8044 006 0057, ar mērķi - valsts funkciju īstenošanai, valsts aizsardzības uzdevumu nodrošināšanai, paredzot pieņemt atsevišķu lēmumu par šo zemes vienību atdalīšanu no Īpašuma un nosaukuma piešķiršanu jaunveidojamajam nekustamajam īpašumam, kura sastāvā ietilps atdalāmās zemes vienības.
3. Lai izpildītu domes 24.07.2025. lēmumā Nr. 312 noteikto, nepieciešams no Īpašuma sastāva atdalīt (izslēgt) 2 esošas zemes vienības un nemainītā veidā iekļaut tās jaunizveidotā nekustamā īpašuma sastāvā:
	1. zemes vienību 3,77 ha platībā ar kadastra apzīmējumu 8044 005 0650, kurai noteikts nekustamā īpašuma lietošanas mērķis – “Zeme dzelzceļa infrastruktūras zemes nodalījuma joslā un ceļu zemes nodalījuma joslā” (kods 1101);
	2. zemes vienību 2,76 ha platībā ar kadastra apzīmējumu 8044 006 0057, kurai noteikts nekustamā īpašuma lietošanas mērķis – “Zeme dzelzceļa infrastruktūras zemes nodalījuma joslā un ceļu zemes nodalījuma joslā” (kods 1101).
4. Uz abām atdalāmajām zemes vienībām atrodas pašvaldības tiesiskajā valdījumā esoša publiskās lietošanas transporta infrastruktūras objekta – “Ilķenes ceļš”, Iļķene, Ādažu pagasts, Ādažu novads, posmi, un saskaņā ar Ādažu novada teritorijas plānojumu 2018. - 2028. gadam tās visā to platībā atrodas Transporta infrastruktūras teritorijā (TR).
5. Nekustamā īpašuma valsts kadastra likuma 11. panta pirmā daļa paredz, ka nekustamā īpašuma objektu nosaka nekustamajam īpašumam, kas ierakstīts zemesgrāmatā. Sadala vai apvieno tikai zemesgrāmatā ierakstītu nekustamo īpašumu. Nekustamā īpašuma objektu nosaka vai nekustamo īpašumu veido, ja Kadastra informācijas sistēmā reģistrētās izmaiņas nekustamā īpašuma sastāvā ir ierakstītas zemesgrāmatā.
6. Ministru kabineta 20.06.2006. noteikumu Nr. 496 „Nekustamā īpašuma lietošanas mērķu klasifikācija un nekustamā īpašuma lietošanas mērķu noteikšanas un maiņas kārtība” 19.1. punkts noteic, ka lietošanas mērķa maiņu neierosina, ja zemes vienībai ar vienu lietošanas mērķi pievieno zemes vienību vai daļu no blakus esošas zemes vienības ar tādu pašu lietošanas mērķi.
7. Ministru kabineta 29.06.2021. noteikumu Nr. 455 “Adresācijas noteikumi” (turpmāk – Noteikumi)  **8.3. apakšpunkts** nosaka, ka adresācijas objekta nosaukumu veido atbilstoši Valsts valodas likumā noteiktajām prasībām un normatīvajiem aktiem vietvārdu informācijas jomā. **Savukārt** Noteikumu 58. punkts nosaka, ka pašvaldība nodrošina iesniegto datu atbilstību šo noteikumu prasībām, Valsts valodas likumā noteiktajām prasībām un normatīvajiem aktiem vietvārdu informācijas jomā.
8. 01.08.2025. tika saņemts Valsts valodas centra atzinums Nr. 1-16.1/563 (reģ. ar Nr. ĀNP/1-11-1/25/4561), ar kuru lēmumā paredzētais īpašuma nosaukums “Ilķenes ceļa posms” tika atzīts par atbilstošu Vietvārdu informācijas noteikumu prasībām.

Pamatojoties uz iepriekš minēto un Nekustamā īpašuma valsts kadastra likuma 11. panta pirmo daļu, Ministru kabineta 29.06.2021. noteikumu Nr. 455 “Adresācijas noteikumi” 8.3. apakšpunktu un 58. punktu, saskaņā ar Valsts valodas centra 01.08.2025. atzinumu 1-16.1/563, kā arī ņemot vērā domes Attīstības komitejas 13.08.2025. atzinumu, Ādažu novada pašvaldības dome

**NOLEMJ:**

1. Atdalīt no nekustamā īpašuma “Ilķenes ceļš”, Iļķene, Ādažu pag., Ādažu nov., ar kadastra Nr. 8044 002 0231 sastāva esošas 2 zemes vienības: zemes vienību 3,77 ha platībā ar kadastra apzīmējumu 8044 005 0650 un zemes vienību 2,76 ha platībā ar kadastra apzīmējumu 8044 006 0057, kopā ar uz tām esošajiem pašvaldības tiesiskajā valdījumā esošā publiskās lietošanas transporta infrastruktūras objekta – “Ilķenes ceļš”, Iļķene, Ādažu pagasts, Ādažu novads, posmiem, lai veidotu jaunu nekustamo īpašumu.
2. Piešķirt jaunizveidotajam nekustamajam īpašumam nosaukumu “Ilķenes ceļa posms”, Iļķene, Ādažu pag., Ādažu nov.
3. Saglabāt nosaukumu “Ilķenes ceļš”, Iļķene, Ādažu pag., Ādažu nov., nekustamajam īpašumam ar kadastra Nr. 8044 002 0231, kura sastāvā pēc lēmuma 1. punktā noteikto zemes vienību atdalīšanas paliks 2 zemes vienības: zemes vienība 380 m2 platībā ar kadastra apzīmējumu 8044 001 0128 un zemes vienība 3,43 ha platībā ar kadastra apzīmējumu 8044 002 0231.
4. Pašvaldības Centrālās pārvaldes Administratīvajai nodaļai lēmumu nosūtīt Valsts zemes dienestam uz e-adresi.
5. Pašvaldības Centrālās pārvaldes Nekustamā īpašuma nodaļai organizēt jaunizveidotā nekustamā īpašuma reģistrāciju valsts informācijas sistēmās.
6. Pašvaldības izpilddirektora vietniecei veikt šī lēmuma izpildes kontroli.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU